*****

ΚΑΝΟΝΙΣΜΟΣ (ΕΟΚ) αριθ. 2619/90 ΤΗΣ ΕΠΙΤΡΟΠΗΣ

της 11ης Σεπτεμβρίου 1990

για τροποποίηση του κανονισμού (ΕΟΚ) αριθ. 1836/82 περί καθορισμού των διαδικασιών και των όρων πωλήσεως των σιτηρών που βρίσκονται στην κατοχή των οργανισμών παρεμβάσεως

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1340/90 (2), και ιδίως το άρθρο 7 παράγραφος 6,

Εκτιμώντας:

ότι ο κανονισμός (ΕΟΚ) αριθ. 1836/82 της Επιτροπής (3), όπως τροποποιήθηκε από τον κανονισμό (ΕΟΚ) αριθ. 2418/87 (4), καθορίζει τις διαδικασίες και τους όρους θέσεως σε πώληση των σιτηρών που κατέχονται από τους οργανισμούς παρεμβάσεως· ότι η πείρα που αποκτήθηκε έδειξε ότι είναι αναγκαίο να προσδιοριστούν οι διατάξεις οι σχετικές με τις προθεσμίες ενημέρωσης των υπερθεματιστών, καθώς και εκείνες που αφορούν τις συνέπειες σε περίπτωση μη αναλήψεως των σιτηρών μέσα στην προθεσμία πληρωμής·

ότι η Επιτροπή Διαχείρισης Σιτηρών δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1836/82 τροποποιείται ως εξής:

1. Στο άρθρο 8 παράγραφος 2, το στοιχείο γ) διαγράφεται.

2. Το άρθρο 15 αντικαθίσταται από το ακόλουθο κείμενο:

«Άρθρο 15

Ο οργανισμός παρεμβάσεως ενημερώνει αμέσως όλους τους προσφέροντες για τα αποτελέσματα της συμμετοχής τους στη δημοπρασία. Απευθύνει στους υπερθεματιστές, σε προθεσμία τριών εργασίμων ημερών από την ημερομηνία της εν λόγω ενημερώσεως, δήλωση κατακύρωσης της δημοπρασίας είτε με συστημένη επιστολή είτε με γραπτή τηλεπικοινωνία.»

3. Στο άρθρο 16, μετά το πρώτο εδάφιο παρεμβάλλεται το ακόλουθο κείμενο:

«Τα σιτηρά που κατακυρώνονται και δεν αναλαμβάνονται μέσα στην προθεσμία πληρωμής θεωρούνται ως έξοδοι για κάθε περίπτωση κατά τη λήξη της εν λόγω προθεσμίας. Στην περίπτωση αυτή, για τις πωλήσεις στην εσωτερική αγορά, η τιμή προσφοράς προσαρμόζεται σε συνάρτηση με τα ποιοτικά χαρακτηριστικά που περιγράφονται στην προκήρυξη της δημοπρασίας.

Για τα σιτηρά που αναλαμβάνονται μετά την προθεσμία πληρωμής, οι δαπάνες εξόδου επιβαρύνουν τον υπερθεματιστή.»

4. Στο άρθρο 17 παράγραφος 2, η δεύτερη περίπτωση αντικαθίσταται από το ακόλουθο κείμενο:

«- η πληρωμή της τιμής πώλησης έχει πραγματοποιηθεί εντός της ταχθείσας προθεσμίας, και σε περίπτωση πώλησης για εξαγωγή και στην περίπτωση που η καταβληθείσα τιμή είναι κατώτερη από την ελάχιστη τιμή που πρέπει να τηρηθεί κατά την εκ νέου διάθεση προς πώληση στην αγορά της Κοινότητα, σύμφωνα με τις διατάξεις του άρθρου 5 παράγραφοι 1, 2 και 3, έχει συσταθεί εγγύηση που καλύπτει τη διαφορά μεταξύ των δύο αυτών τιμών».

5. Στο άρθρο 17 παράγραφοι 2 και 5, οι όροι «η ασφάλεια που αναφέρεται στο άρθρο 8 παράγραφος 2 στοιχείο γ)» αντικαθίσταται από τους όρους «η εγγύηση που αναφέρεται στην παράγραφο 2 δεύτερη περίπτωση».

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Οκτωβρίου 1990.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 11 Σεπτεμβρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 134 της 28. 5. 1990, σ. 1.

(3) ΕΕ αριθ. L 202 της 9. 7. 1982, σ. 23.

(4) ΕΕ αριθ. L 223 της 11. 8. 1987, σ. 5.